弹棋赋
丁廙 (WeiJin)
文石为局，金碧齐精。隆中夷外，致理肌平。卑高得适，既安且贞。棋则象齿，选乎南藩。礼密身重，腹隐头骞。骁悍说敏，不轻不轩。列数二八，取象官军。微章采列，烂焉可观。于是二物既设，主人延宾。粉石雾散，六师列陈。迹行王首，左右相亲。成列告誓，三令五申。事中军政，言含礼文。号令既通，兵棋启路，运若回飙，疾似飞兔。前中却舞，贾其馀怒。风驰火燎，令牟取五。恍哉忽兮，诚足慕也。若夫气竭力残，弱胆怯心，进不及敌，中路为擒。仁而不武，《春秋》所箴，刚优劲勇，忿速轻急。推敌阻隧，我废彼立。君子去是，过犹不及。